Rupi Kaur

Rupi Kaur (4. lokakuuta 1992, Punjab, Intia) on intialaistaustainen kanadalainen runoilija.

Kaur on julkaissut runojaan sosiaalisessa mediassa kuten Instagramissa, mutta laajaa suosiota hän sai ensimmäisen runokokoelmansa Maitoa ja hunajaa myötä. Se on myynyt yli 2,5 miljoonaa kappaletta maailmanlaajuisesti ja on ollut yli vuoden The New York Times Best Seller -listalla.

Varhainen elämä 
Kaur syntyi sikhiperheeseen Punjabissa, Intiassa, ja hän muutti Kanadaan vanhempiensa kanssa neljävuotiaana. Hänen äitinsä innoitti häntä piirtämään ja maalaamaan.

Kaur kävi Turner Fenton Secondary School -lukiota, ennen kuin alkoi opiskella retoriikkaa ja kirjoittamista Waterloon yliopistossa.

Ura 
Kaur on todennut esittäneensä runojaan ensi kerran punjabikulttuurikeskuksen kellarissa Maltonissa, Kanadassa vuonna 2009. Hän jakoi lukioaikaisia kirjoituksiaan Internetissä anonyymisti, mutta vuodesta 2013 hän alkoi julkaista töitään omalla nimellään ensin Tumblr-palvelussa ja myöhemmin Instagramissa. Runojensa yhteyteen hän liitti yksinkertaisia kuvituksia.

Kaurin ensimmäinen runokokoelma Maitoa ja hunajaa julkaistiin marraskuussa 2014. Inspiraatio kokoelman nimeen tuli Kaurin varhaisesta runosta, jossa oli rivi vaikeiden aikojen läpi selvinneistä naisista. Kaur kuvasi, että he olivat "pehmeitä kuin maito ja paksuja kuin hunaja". Kokoelma sisältää runoja, proosaa ja kuvataidetta, ja se on jaettu neljään lukuun, joista jokainen käsittelee erilaista teemaa.

Maitoa ja hunajaa on myynyt yli 2,5 miljoonaa kappaletta ja se oli The New York Times Best Seller -listalla yli 77 viikkoa. Kokoelma on käännetty 25 kielelle.

Kaurin toinen kokoelma Aurinko ja hänen kukkansa julkaistiin lokakuussa 2017. Kokoelman runot ovat monista eri aiheista kuten menetys, trauma, toipuminen, naiseus, maahanmuutto ja vallankumous.

Kaur asuu Torontossa, Ontariossa.

Tuotanto 
Kaurin runot ovat lyhyitä, helposti lähestyttäviä ja rakenteeltaan vapaamittaisia.

Kuten gurmukhi-kirjoitusjärjestelmässä, jolla kirjoitetaan Kaurin äidinkieltä pandžabia, hänen runoissaan ei käytetä isoja kirjaimia tai muita välimerkkejä kuin pistettä. Kaur kertoo valinneensa tämän kirjoitustavana kunnioittaakseen kulttuuriaan. Hänen mukaansa tämä kirjainten tasa-arvo kuvastaa hänen maailmankuvaansa.

Yleisiä teemoja Kaurin runoissa ovat seksuaalinen hyväksikäyttö, sukupuoli, seksi, rakkaus itsestään huolehtiminen ja sydänsuru.

Vaikutteet 
Kaur on saanut inspiraatiota sikhiläisistä pyhistä kirjoituksista kuten Guru Granth Sahibista.

Runoilija Nayyirah Waheed on syyttänyt Kauria plagioinnista, minkä Kaur on kieltänyt. Kaur on kuitenkin todennut ottaneensa vaikutteita Waheedilta.

Suosio 
Kauria on pidetty johtavana sosiaalista mediaa käyttävänä nuorena runoilijana. Hänen runokokoelmansa ovat saavuttaneet laajaa myyntimenestystä, ja ne ovat olleet myyntitilastojen kärjessä sekä Kanadassa että Yhdysvalloissa.

Kriitikoiden suhtautuminen Kaurin runoihin on ollut negatiivista. Arvosteluissa niitä on pidetty yliyksinkertaisina ja pinnallisina.

Kaurilla on 1,6 miljoonaa Instagram-seuraajaa.

Tunnustukset 
Kaur valittiin vuonna 2017 BBC:n 100 Women -listalle.

Teokset

Suomennetut teokset

Suomentamattomat teokset

Lähteet

Aiheesta muualla 
 Viralliset kotisivut

Kanadalaiset runoilijat
Intialaiset runoilijat
Elävät henkilöt
Vuonna 1992 syntyneet